曾几
方时敏作寄茶诗允迪赵承之争论锋起有以诗棋取决之意二者仆皆不能姑次韵
丛林一转语，矛盾生诸方。不知维摩诘，众论付括囊。君家富月团，入眼惊未尝。劝君勿浪出，中有双龙藏。一朝不自秘，词锋起堂皇。诗棋竞攻取，信美非吾乡。吾乡亦何有，黍麦纷低昂。作诗天所戒，但欲身稍昌。奕棋正如诗，坐看星垂芒。怪君真不廉，顾我俱无长。天寒袖手垂，未厌舌本强。悬知决战时，两阵争堂堂。诗坛与棋兵，伤杀亦大当。归去竟何得，惊雷转空肠。